
VENDIM
Nr. 857, datë 24.12.2019

PËR PËRCAKTIMIN E PROCEDURAVE DHE TË KRITEREVE TË KONKURRIMIT, FORMËN E KOHËZGJATJEN E KONTRATËS DHE METODOLOGJINË E CAKTIMIT TË TARIFAVE PËR DHËNIEN NË PËRDORIM TË PASURIVE KULTURORE PUBLIKE

Në mbështetje të nenit 100 të Kushtetutës dhe të pikës 3, të nenit 178, të ligjit nr. 27/2018, “Për trashëgiminë kulturore dhe muzetë”, me propozimin e ministrit të Kulturës, Këshilli i Ministrave

VENDOSI:

I. DISPOZITA TË PËRGJITHSHME 
1. Objekti i këtij vendimi është përcaktimi i procedurave dhe i kritereve të konkurrimit, i formës e kohëzgjatjes së kontratës për dhënien në përdorim të pasurisë kulturore publike, si dhe i metodologjisë së caktimit të tarifave.
2. Ky vendim nuk zbatohet në rastin e dhënies në përdorim të pasurive kulturore publike të administruara nga ana e fondacioneve, sipas parashikimeve të neneve 171 e 172, të ligjit nr. 27/2018, “Për trashëgiminë kulturore dhe muzetë”.
3. Ky vendim nuk zbatohet në rastin e veprimtarive kulturore dhe të veprimtarive tregtare të rregulluara përkatësisht nga nenet 100 e 102, të ligjit nr. 27/2018, “Për trashëgiminë kulturore dhe muzetë”.
II. KRITERET E KONKURRIMIT 
1. Institucioni publik, për realizimin e politikave dhe të projekteve të tij për zhvillimin e qëndrueshëm të pasurisë kulturore, jep në përdorim pasurinë kulturore publike që ka në administrim.
2. Dhënia në përdorim e pasurisë kulturore publike nga institucioni publik që e ka në administrim bëhet në përputhje me destinacionin kulturor të pasurisë dhe miratohet me vendim të Këshillit Kombëtar të Menaxhimit të Pasurisë Kulturore (në vijim “KKMPK”). Dhënia në përdorim miratohet kur nuk cenohet ruajtja dhe mbrojtja e saj.
3. Vendimi i KKMPK-së përcakton pasuritë që jepen në përdorim sipas kreut III, të titullit V, të ligjit nr. 27/2018, “Për trashëgiminë kulturore dhe muzetë”.
4. Kriteret për dhënien në përdorim të pasurive kulturore publike janë si më poshtë vijojnë: 
a) Pasuria kulturore publike jepet në përdorim të drejtpërdrejtë, kur veprimtaria për të cilën jepet në përdorim:
i. është në përputhje me funksionin dhe vlerat kulturore të pasurisë së miratuar, sipas vendimit të KKMPK-së; 
ii. promovon vlerat kulturore të pasurisë;
iii. garanton shfrytëzimin e pasurisë kulturore në kuptim të ligjit nr. 27/2018, “Për trashëgiminë kulturore dhe muzetë”, si dhe aksesin nga publiku; 
iv. ofron shërbime cilësore për publikun.
b) Për dhënien në përdorim të pasurisë kulturore publike që jepet me qëllim rijetësimi, përveç kritereve të përcaktuara në shkronjën “a”, të pikës 4, të këtij kreu, vlerësohet edhe:
i. plani i kryerjes së ndërhyrjeve ruajtëse dhe mbrojtëse, në varësi të objektit të veprimtarisë (plani i veprimit);
ii. niveli i investimit në raport me ruajtjen e promovimin e pasurisë kulturore; 
iii. cilësia e projektit të rijetësimit të propozuar, hartuar sipas parashikimeve të ligjit nr. 27/2018, “Për trashëgiminë kulturore dhe muzetë”.
5. Personi fizik ose juridik, që kërkon të marrë në përdorim një pasuri kulturore publike, përmbush kriteret si më poshtë vijojnë:
a) personi fizik: 
i. të mos jetë dënuar me vendim gjyqësor të formës së prerë për vepra penale në fushën e trashëgimisë kulturore;
ii. të jetë i regjistruar në regjistrat publikë;
iii. të mos jetë në procedura likuidimi dhe falimentimi; 
iv. të ketë burimet e mjaftueshme financiare për marrjen në përdorim të pasurisë kulturore publike, duke vërtetuar disponimin e kapaciteteve financiare për mbulimin e shpenzimeve për realizimin e projektit; 
v. të disponojë kapacitetet teknike dhe ligjore për të marrë përsipër përdorimin e pasurisë kulturore;
vi. të disponojë personelin e specializuar ose të sigurojë bashkëpunimin me persona të specializuar;
b) personi juridik:
i. drejtuesi dhe/ose administratori të mos jenë dënuar me vendim gjyqësor të formës së prerë për vepra penale në fushën e trashëgimisë kulturore;
ii. të ketë fituar personalitet juridik nëpërmjet regjistrimit në regjistrat publikë;
iii. të mos jetë në procedura likuidimi dhe falimentimi; 
iv. të ketë burimet e mjaftueshme financiare për marrjen në përdorim të pasurisë kulturore publike, duke vërtetuar disponimin e kapaciteteve financiare për mbulimin e shpenzimeve për realizimin e projektit; 
v. të disponojë kapacitetet teknike dhe ligjore për të marrë përsipër përdorimin e pasurisë kulturore të paluajtshme, sipas formës së përdorimit të kërkuar;
vi. të disponojë personelin e specializuar ose të sigurojë bashkëpunimin me persona të specializuar.
6. Në rastin e procedurave për dhënie në përdorim me qëllim rijetësimi, subjektet e interesuara përmbushin edhe kriteret e parashikuara në pikën 5, të nenit 184, të ligjit nr. 27/2018, “Për trashëgiminë kulturore dhe muzetë”.
7. Në rastin kur subjekti i interesuar merr në përdorim pasurinë kulturore publike, e cila është pjesë e sistemit të zonave të mbrojtura mjedisore, bashkërendon punën me administratën rajonale të zonave të mbrojtura për ruajtjen dhe mirëmenaxhimin e pasurisë natyrore që administrohet nga kjo administratë.
III. PROCEDURA PUBLIKE PËR DHËNIEN NË PËRDORIM 
A. Procedura publike për dhënien në përdorim me iniciativë të institucionit publik administrues të pasurisë kulturore
1. Procedura për dhënien në përdorim të pasurisë kulturore publike personave fizikë apo juridikë privatë fillon me iniciativë të institucionit publik administrues të pasurisë kulturore ose me kërkesë të subjektit të interesuar. 
2. Në rastin kur procedura fillon me iniciativë të institucionit publik administrues të pasurisë kulturore publike, titullari i institucionit përkatës urdhëron hapjen e procedurës së konkurrimit për dhënien në përdorim të pasurisë kulturore publike, i cili përmban:
a) planvendosjen e pasurisë, hartuar nga një subjekt i licencuar ose hartën treguese të regjistrimit;
b) llojin e veprimtarisë që ushtrohet në pasurinë kulturore;
c) formën e dhënies në përdorim, si dhe mënyrën e destinacionin e përdorimit sipas vendimit të KKMPK-së;
ç) përbërjen e komisionit;
d) vlerën dysheme të kontratës për përdorimin e pasurisë;
dh) 	kriteret e konkurrimit dhe pikët vlerësuese;
e) kriteret e vlerësimit të konkurrimit (me pikë); 
ë) afatin e lidhjes së kontratës;
f) datën, orën dhe vendin për paraqitjen e dokumenteve.
3. Për dhënien në përdorim të pasurisë kulturore publike me qëllim rijetësimi, hapja e procedurës së konkurrimit dhe përbërja e komisionit të dhënies në rijetësim kryhet në përputhje me nenin 184, të ligjit nr. 27/2018, “Për trashëgiminë kulturore dhe muzetë”.
4. Komisioni i dhënies në përdorim, me përjashtim të rastit të rijetësimit, sipas pikës 3 të këtij kreu, përbëhet nga kryetari dhe 4 (katër) anëtarë. Titullari i institucionit publik administrues të pasurisë kulturore cakton në komision nëpunës të institucionit që përmbushin këto kritere:
a) zotërojnë diplomë universitare të ciklit të parë dhe të dytë në fushën juridike, ekonomike ose të shkencave sociale;
b) kanë përvojë pune profesionale me pasuritë kulturore, sipas tipologjisë dhe klasifikimit të pasurisë kulturore që jepet në përdorim.
5. Njoftimi për botim publikohet në Buletinin e Njoftimeve Zyrtare dhe në faqen zyrtare të ministrisë përgjegjëse për trashëgiminë kulturore dhe përmban elementet e parashikuara në pikën 2 të këtij kreu, me përjashtim të shkronjës “ç”. 
6. Dokumentacioni i kërkuar paraqitet brenda 30 (tridhjetë) ditëve nga data e botimit të njoftimit.
7. Njoftimi për botim përmban dokumentacionin e kërkuar për plotësimin e kritereve të përgjithshme. Për të provuar plotësimin e kritereve të përgjithshme, subjektet e interesuara dorëzojnë dokumentacionin, si më poshtë vijon:
a) vetëdeklarim për gjendjen gjyqësore;
b) ekstrakt historik të regjistrimit të subjektit në regjistrat publikë;
c) dokumentacion financiar (vërtetim bankar i 3 (tre) muajve të fundit);
ç) dokumentacion tatimor, sipas përcaktimeve të komisionit në varësi të projektit;
d) dokumentacion teknik, sipas përcaktimeve të komisionit në varësi të projektit;
dh) vërtetim nga tatimet për numrin e punonjësve.
8. Dosja e dorëzuar, përveç dokumentacionit të përcaktuar në pikën 7 të këtij kreu, përmban dhe dokumentet specifike në varësi të formës së dhënies në përdorim, si më poshtë vijon:
a) për dhënien në përdorim të drejtpërdrejtë:
i. propozimin për marrjen në përdorim të pasurisë kulturore publike;
ii. projektin për veprimtarinë;
iii. planin e menaxhimit të pasurisë kulturore publike që kërkohet të merret në përdorim;
iv. tipologjinë e shërbimeve që mendohet të ofrohen;
v. garancinë për miradministrimin e pronës, në formën e një vërtetimi bankar, të 3 (tre) muajve të fundit nga data e dorëzimit të dokumentacionit, në vlerën jo më pak se 10 (dhjetë) % të projektit të propozuar;
vi. vërtetim për xhiron mesatare vjetore të 3 (tri) viteve të fundit, në vlerën prej minimalisht 50 (pesëdhjetë) % të vlerës së investimit të parashikuar në projektin e propozuar;
b) për dhënien në përdorim me qëllim rijetësimi: 
i. propozimin për marrjen në përdorim të pasurisë kulturore;
ii. projektin e rijetësimit, sipas nenit 185, të ligjit nr. 27/2018, “Për trashëgiminë kulturore dhe muzetë”;
iii. analizën e detajuar të projektit;
iv. planin e zhvillimit të territorit;
v. dokumentacionin për pjesëmarrje në projekte të mëparshme;
vi. garancinë për miradministrimin e pronës, në formën e një vërtetimi bankar, të 3 (tre) muajve të fundit nga data e dorëzimit të dokumentacionit, në vlerën jo më pak se 10 (dhjetë) % të projektit të propozuar;
vii. vërtetim për xhiron mesatare vjetore të 3 (tri) viteve të fundit, në vlerën prej minimalisht 50 (pesëdhjetë) % të vlerës së investimit të parashikuar në projektin e propozuar.
9. Dokumentacioni i mësipërm paraqitet në gjuhën shqipe, origjinal ose i njësuar me origjinalin. Dokumentet nga shtetet e huaja paraqiten të legalizuara, të përkthyera në gjuhën shqipe dhe të noterizuara sipas legjislacionit në fuqi.
10. Subjektet e interesuara për të marrë pjesë në konkurrimin publik dorëzojnë dokumentacionin e mësipërm pranë protokollit të institucionit publik që zhvillon procedurën ose me postë fizike, ose elektronike, në adresën, datën dhe orën e përcaktuar në njoftimin për botim. 

11. Komisioni shqyrton e vlerëson dokumentacionin e paraqitur brenda 30 (tridhjetë) ditëve kalendarike nga përfundimi i afatit të dorëzimit.
12. Mungesa e dokumenteve që vërtetojnë plotësimin e ndonjërit prej kritereve të përcaktuara në kreun II të këtij vendimi, sjell skualifikimin e subjektit të interesuar. Ky fakt konstatohet në relacionin përfundimtar të komisionit.
13. Procesi i vlerësimit vazhdon edhe kur është paraqitur së paku një propozim i vlefshëm. Propozim i vlefshëm konsiderohet propozimi që nuk mund të skualifikohet sipas parashikimeve të këtij vendimi.
14. Komisioni bën vlerësimin e projektit dhe të elementeve të tjera të konkurrimit, sipas kritereve të përcaktuara në këtë vendim.
15. Në përfundim të procesit, brenda afatit të përcaktuar në pikën 11 të këtij kreu, komisioni, pasi shqyrton ofertat dhe dokumentacionin e paraqitur, harton relacionin përfundimtar për vlerësimin e subjekteve të interesuara.
16. Komisioni bën renditjen e subjekteve të interesuara të kualifikuara sipas pikëve të përfituara, si dhe përcakton listën e subjekteve të skualifikuara, për shkak të mungesës së dokumentacionit, në relacionin përfundimtar.
17. Relacioni përfundimtar i komisionit i përcillet për miratim titullarit të institucionit publik, i cili, brenda 5 (pesë) ditëve kalendarike, nxjerr vendimin përkatës. 
18. Vendimi i titullarit u njoftohet subjekteve të interesuara brenda 5 (pesë) ditëve kalendarike nga marrja e tij.
19. Subjektet e interesuara, brenda 5 (pesë) ditëve kalendarike nga njoftimi i vendimit, kanë të drejtën e ankimit te titullari i institucionit, i cili, brenda 10 (dhjetë) ditëve kalendarike, i kthen përgjigje me shkrim ankuesit.
20. Subjektet e interesuara mund të ankimojnë vendimin përfundimtar të titullarit të institucionit në gjykatën kompetente, sipas legjislacionit në fuqi për shqyrtimin e mosmarrëveshjeve administrative.
21. Pas përfundimit të procedurave të lartpërmendura fillojnë procedurat për hartimin dhe lidhjen e kontratës.
22. Fituesi, përpara lidhjes së kontratës, paraqet garancinë e kontratës në masën 5 (pesë) % të investimit, brenda 10 (dhjetë) ditëve kalendarike nga data e njoftimit të vendimit të titullarit të institucionit publik.
23. Garancia lëshohet nga një institucion financiar bankar ose jobankar që ushtron aktivitet brenda territorit të Republikës së Shqipërisë.
24. Në rast se subjekti fitues tërhiqet përpara afatit të përcaktuar në pikën 22 të këtij kreu, fitues shpallet subjekti pasardhës, i cili njoftohet zyrtarisht.
25. Institucioni publik njofton fituesin për lidhjen e kontratës për dhënien në përdorim të pasurisë kulturore publike, brenda 30 (tridhjetë) ditëve nga marrja e njoftimit.
26. Subjekti që merr në përdorim pasurinë kulturore publike ndërmerr të gjitha masat ruajtëse e mbrojtëse, si dhe masat e menjëhershme, në rast rreziku të kësaj pasurie, në përputhje me kontratën e lidhur dhe legjislacionin në fuqi për trashëgiminë kulturore dhe muzetë. 
B. Procedura publike për dhënien në përdorim me kërkesë të subjektit të interesuar
1. Procedura për dhënien në përdorim të pasurisë kulturore publike personave fizikë apo juridikë privatë fillon edhe me kërkesë të subjektit të interesuar.
2. Subjekti i interesuar paraqet, pranë institucionit që administron pasurinë kulturore publike, kërkesën për shprehjen e interesit të shoqëruar nga dokumentacioni, si më poshtë vijon:
a) kërkesë për shprehje interesi, në të cilën identifikohet pasuria kulturore publike, e cila kërkohet të merret në përdorim; 
b) projekt për veprimtarinë që do të zhvillohet, ku, ndër të tjera, duhet të përfshihet lloji i veprimtarisë, koha kur do të zhvillohet, argumentet për përputhshmërinë e projektit të veprimtarisë me destinacionin kulturor të pasurisë dhe masat e planifikuara për sigurimin e aksesit të publikut në pasurinë kulturore në varësi të projektit të propozuar. 

3. Në rastin e kërkesës për marrjen në përdorim me qëllim rijetësimi, dokumentacioni i parashikuar në pikën 6, të nenit 184, të ligjit 27/2018, “Për trashëgiminë kulturore dhe muzetë”, shoqërohet edhe nga dokumentacioni, si më poshtë vijon:
a) plani i biznesit përkatës i detajuar për vënien në funksionim të pasurisë kulturore, ku të përshkruhet qartë plani i punësimit, i investimit dhe treguesit e tjerë që do të realizohen; 
b) një deklaratë në të cilën pranohet plani i menaxhimit për këtë pasuri ose, në rastin kur ky plan nuk ekziston, deklaratë për bashkëpunimin me autoritetet kompetente për hartimin e planit të menaxhimit para marrjes në përdorim të pasurisë kulturore përkatëse;
c) dokument që vërteton zotërimin e mjeteve financiare për të zhvilluar projektin e marrjes në administrim të pasurisë kulturore të paluajtshme.
4. Institucioni publik që administron pasurinë kulturore publike shqyrton kërkesën brenda 20 (njëzet) ditëve kalendarike nga data e depozitimit të dokumentacionit në protokoll. Në rastin kur shprehja e interesit miratohet nga institucioni publik, ky i fundit procedon me hapjen e konkurrimit publik, sipas këtij kreu. Në rastin kur kërkesa nuk miratohet, institucioni publik i kthen subjektit letrën për shprehje interesi së bashku me dokumentacionin shoqërues si më sipër. 
IV. FORMA DHE KOHËZGJATJA E KONTRATËS PËR DHËNIEN NË PËRDORIM TË PASURISË KULTURORE PUBLIKE
Kontrata për dhënien në përdorim të pasurisë kulturore publike lidhet me shkrim, në formën e qirasë ose të enfiteozës, sipas parashikimeve të Kodit Civil. Kontrata përmban të paktën elementet e mëposhtme:
a) gjenealitetet e palëve;
b) formën e dhënies në përdorim (të drejtpërdrejtë ose me qëllim rijetësimi);
c) objektin e dhënies në përdorim të pasurisë;
ç) destinacionin e dhënies në përdorim; 
d) shërbimet që do të garantohen për të siguruar shfrytëzimin publik të pasurisë, në varësi të projektit;
dh) nivelet cilësore të aktiviteteve dhe të shërbimeve që do të ofrohen;
e) kohëzgjatjen e kontratës. Kohëzgjatja e dhënies në përdorim përcaktohet në përputhje me kohëzgjatjen e projektit dhe përmbushjen e qëllimit për të cilin është dhënë në përdorim; 
ë) të drejtat, detyrimet dhe përgjegjësitë e palëve;
f) format e shpërblimit të dëmit dhe penalitetet;
g) çmimin/tarifat dhe mënyrën e pagesës së tyre;
gj) procedurat për zgjidhjen e kontratës;
h) procedurat për zgjidhjen e mosmarrëveshjeve.
V. METODOLOGJIA E CAKTIMIT TË TARIFAVE TË DHËNIES NË PËRDORIM TË PASURISË KULTURORE PUBLIKE
1. Parimet e përgjithshme të metodologjisë janë:
a) parimi i eficiencës në menaxhimin e pasurive kulturore;
b) parimi i transparencës në përcaktimin e tarifave të dhënies në përdorim.
2. Llojet e tarifave për dhënien në përdorim të pasurive kulturore:
a) tarifat për përdorim të drejtpërdrejtë;
b) tarifat për përdorim me qëllim rijetësimi.
3. Caktimi i tarifave për dhënien në përdorim të pasurive kulturore publike bazohet në këto tipologji të pasurive kulturore:
a) pasuritë e luajtshme; 
b) pasuritë e paluajtshme.
4. Caktimi i tarifave për pasuritë kulturore materiale bazohet në klasifikimin e pasurive kulturore në pasuri të luajtshme dhe të paluajtshme, në nënkategoritë e tyre, sipas neneve 53 e 54, të ligjit nr. 27/2018, “Për trashëgiminë kulturore dhe muzetë”, dhe ndërveprimit me secilin prej elementeve të mëposhtme:
a) për pasuritë kulturore të paluajtshme tarifa përcaktohet duke marrë në konsideratë: 

i. formën e dhënies në përdorim (të drejtpërdrejtë ose me qëllim rijetësimi). Rëndësia e këtij kriteri duket, veçanërisht, në rastin e dhënies në përdorim të drejtpërdrejtë dhe të dhënies më qëllim rijetësimi. Dhënia në përdorim me qëllim rijetësimi përfshin kryerjen nga ana e përdoruesit të një sërë përmirësimesh dhe kohëzgjatjeje të kontratës deri në 20 (njëzet) vjet me të drejtë rinovimi. Të dyja këto elemente (kryerja e përmirësimeve e kohëzgjatja) ndikojnë thellësisht në elementet e tjera të sipërpërmendura. Konkretisht, lloji i veprimtarisë që do të zhvillohet, kohëzgjatja e kontratës, llojet e përmirësimit dhe projekti që do të kryhet ndikojnë në nivelin e vizitueshmërisë së pasurisë;
ii. sipërfaqen e pasurisë: ky kriter është i lidhur edhe me vlerën e pasurisë kulturore;
iii. klasifikimin e pasurisë kulturore;
iv. vlerën e pasurisë kulturore të përcaktuar nga një ekspert vlerësues i pasurisë së paluajtshme nga lista e publikuar nga IKRTK-ja/IKTK-ja. Ky kriter mund të ndikojë në caktimin e tarifës së përdorimit, duke i llogaritur amortizimin;
v. kapacitetin e pasurisë: ky element ndikon drejtpërdrejt në sasinë e biletave që do të porositen nga organizatori dhe në bazë të së cilës do bëhet planifikimi i të ardhurave nga veprimtaria që do organizohet; 
[bookmark: _GoBack]vi. nivelin e vizitueshmërisë së pasurisë: nëse pasuria e paluajtshme ka një nivel të lartë vizitueshmërie, ky kriter ndikon në pritshmëritë e përdoruesit në vizitueshmërinë e aktivitetit dhe, në rast se pjesëmarrja në aktivitet është me pagesë, ky fakt pasqyrohet në sasinë e biletave që shet përdoruesi;
vii. vlerësimin e lehtësirave që kanë ose jo pasuritë kulturore publike: nëse në hapësirën që do të jepet në përdorim nuk ka tualete funksionale ose lehtësira të tjera që janë të nevojshme për zhvillimin e aktivitetit, do të merret në konsideratë për përjashtimin nga tarifa e dhënies në përdorim të shpenzimeve që përdoruesi do të bëjë për sigurimin e këtyre lehtësirave;
viii. qarkun ku ndodhet pasuria kulturore, me qëllim edhe shqyrtimin e nivelit të zhvillimit ekonomik të qarkut përkatës;
b) për pasuritë kulturore të luajtshme tarifa përcaktohet duke marrë në konsideratë:
i. formën e dhënies në përdorim;
ii. vlerën e pasurisë kulturore, përcaktuar nga një ekspert vlerësues i pasurisë së luajtshme kulturore nga lista e publikuar nga IKRTK-ja/IKTK-ja; 
iii. klasifikimin e pasurisë;
iv. llojin e veprimtarisë që do të zhvillohet; 
v. përmasat dhe peshën;
vi. shpenzimet për lëvizjen e pasurisë; 
vii. shpenzimet për kushtet atmosferike ku ruhet;
viii. numrin e punonjësve në dispozicion të aktivitetit, duke përfshirë këtu edhe punonjësit e sigurisë;
c) në rastin e pasurive të paluajtshme, vlerësimi për secilin prej kritereve të sipërpërmendura ndryshon në varësi të formës së dhënies në përdorim dhe të kategorisë së pasurisë së paluajtshme që merret në përdorim. 
5. Në rastin e dhënies në përdorim me qëllim rijetësimi të një pasurie kulturore publike të paluajtshme merret në konsideratë:
a) sipërfaqja e pasurisë; 
b) kapaciteti; 
c) vlera e pasurisë kulturore; 
ç) lloji i veprimtarisë që do të zhvillohet; 
d) projekti i rijetësimit, veçanërisht, për sa u përket përmirësimeve dhe kohëzgjatjes së kontratës, pasi këta dy faktorë ndikojnë në mënyrë të drejtpërdrejtë në elementet e tjera, si: në nivelin e vizitueshmërisë së pasurisë, në vlerësimin e lehtësirave që kanë ose jo pasuritë, numri i punonjësve të administratorit ose të pronarit që do të vihen në dispozicion të veprimtarisë, duke përfshirë këtu edhe punonjësit e sigurisë. 
6. Në rastin e dhënies në përdorim të drejtpërdrejtë, bëhet një vlerësim individual i secilit prej kritereve të mëposhtme:
a) klasifikimi i pasurisë kulturore, sipas nenit 53, të ligjit nr. 27/2018, “Për trashëgiminë kulturore dhe muzetë”;
b) vlera e pasurisë kulturore, sipas vlerësimit të bërë nga një ekspert vlerësues i pasurisë kulturore;
c) kapaciteti: për sa i përket kapacitetit, merret në konsideratë edhe lloji i aktivitetit, i cili mund të jetë i tillë që mund të mos plotësojë të gjithë kapacitetin maksimal të pasurisë ose, për arsye të ruajtjes e të mbrojtjes, nuk mund të shfrytëzohet i gjithë kapaciteti maksimal. Në këtë rast merret në konsideratë niveli i vizitueshmërisë së vetë pasurisë;
ç) numri i punonjësve që do të vihet në dispozicion të përdorimit dhe lloji i veprimtarisë që do të zhvillohet, nëse është fitimprurës ose jo. 
7. Rëndësia apo vlerësimi i secilit prej kritereve të lartpërmendura ndryshon rast pas rasti në varësi të llojit të pasurisë që është objekt dhënieje në përdorim. 
8. Në rastin e dhënies në përdorim të pasurive të luajtshme, elementet që ndikojnë në caktimin e tarifës janë:
a) vlera e pasurisë kulturore;
b) klasifikimi i pasurisë kulturore;
c) shpenzimet për lëvizjen e pasurisë dhe për kushtet atmosferike të transportit dhe të vendit ku do të zhvendoset e do të qëndrojë; 
ç) numri i punonjësve që do të angazhohen në lëvizjen ose çdo lloj shërbimi tjetër që nuk mund të kryhet nga punonjës të marrësit në përdorim;
d) lloji i aktivitetit për të cilin do të përdoret, që ndikon indirekt në përcaktimin e shpenzimeve për kushte atmosferike, në të cilat do të qëndrojë pasuria kulturore, si dhe fakti nëse është fitimprurës ose jo. 
VI. DISPOZITAT E FUNDIT
1. Ngarkohen Ministria e Kulturës dhe të gjitha institucionet që kanë në administrim pasuri kulturore publike për zbatimin e këtij vendimi. 
2. Çdo akt nënligjor që bie në kundërshtim me këtë vendim shfuqizohet. 
Ky vendim hyn në fuqi pas botimit në Fletoren Zyrtare. 

KRYEMINISTËR
Edi Rama

